
Öt pont - Elméleti és gyakorlati problémák a büntetés-végrehajtásban különös tekintettel a fiatalkorúak fogva tartására

A dolgozat a magány és túlzsúfoltság kérdéskörét igyekszik körbejárni, illetve ennek a látszólagos ellentétpárnak a feloldására tesz kísérletet.
A munkám öt nagyobb részre tagolható. Az elsőben bemutatásra kerül a fiatalkorúakra vonatkozó jogi szabályozás, valamint a fiatalkori bűnözés jellemzői.
A második egységben definiálom a magányt, amelyet először általánosságban, majd a börtönre kivetítve igyekszem értelmezni. Ennek során kerül elemzésre a fiatalkorúakra jellemző érzelmi, szexuális depriváltság, valamint a börtönbüntetésüket töltők időélménye.
A harmadik érdemi rész nagyrészt saját tapasztalataimon alapszik. Kutatást végeztem több büntetés-végrehajtási intézetben, amelynek – kérdőíves – eredményét ismertetem. Szintén ebben a fejezetben mutatom be a nevelők munkáját illetve a civil szervezetek, önkéntesek szerepét a büntetés-végrehajtásban. Az intézmények a hasznos időtöltés céljából különböző foglalkozási lehetőségeket biztosítanak a fogvatartottak számára, amelyeket egy általam kiválasztott intézet bemutatásával kívánok szemléltetni.
A negyedik fejezetben kerül elemzésre a túlzsúfoltság aktuális problémája. Ennek keretében igyekszem rámutatni a börtönnépesség növekedésének okaira, a túlzsúfoltság csökkentését célzó lehetséges megoldásokra, valamint arra, hogy a jogszabályban rögzített elhelyezési körülmények miért nem valósíthatók meg az intézetekben. A drasztikusnak, aggasztónak mondható túlzsúfoltság kriminálpolitikai, büntetőjogi, társadalmi, jogalkalmazási vetületének jelentőségére kívánok rámutatni. Ehhez a fejezethez szorosan kötődik a CPT magyarországi látogatása során tett ajánlásainak, valamint a hazai bebörtönzési ráta nemzetközi szinten való „előkelő” helyzetének bemutatása.
A dolgozat záró része tartalmazza a következtetéseim, valamint de lege ferenda javaslataim, amelynek során egybevetem a magány és túlzsúfoltság ellentétpárját.
A munkám alapjául a megközelítőleg két éve tartó társadalmi munkán szerzett tapasztalat szolgált, amelyekre a hazai büntetés-végrehajtási intézetekben tettem szert. 



